קל יותר, מדויק יותר, מהיר יותר וזול יותר: מדענים פיתחו טכנולוגיה חדשה המאפשרת לצלם לתוך המחשב בקליק אחד הולוגרמה של חלל תלת-ממדי שלם. השיטה מבטלת את השימוש בלייזרים כמקובל היום האם בקרוב נוכל לצאת לטיול בחיק הטבע עם מצלמת כיס הולוגרפית שעימה אפשר לצלם לתוך מחשב בקליק אחד הולוגרמה של חלל תלת-ממדי שלם?
שני מדענים, האחד מישראל והשני מארה"ב, מאמינים שחזון כזה קרוב למדי. פרופ' יוסי רוזן מאוניברסיטת בן-גוריון שבנגב ופרופ' גרי ברוקר מאוניברסיטת ג'ונס הופקינס בארה"ב פיתחו טכנולוגיה חדשה של צילום הולוגרמות של עצמים תלת-ממדיים באור לבן טבעי ללא שימוש בלייזרים כמקובל כיום.
הטכנולוגיה מבוססת על שימוש מושכל בצגי גביש נוזלי (Liquid Crystal) זעירים. השימוש הראשון לטכנולוגיה הזו, שהודגם על ידם, הוא מיקרוסקופ הולוגרפי הצופה בדגמים ביולוגיים תלת ממדים שקורנים אור פלורוסנטי. אור כזה הוא אקראי וספונטאני, כך שלא ניתן בטכניקות מקובלות לרשום ממנו הולוגרמה. אבל כעת, באמצעות הטכנולוגיה החדשה, הדבר לא רק אפשרי, אלא גם מתבצע במהירות, בקליק מצלמה אחד, ללא סריקה של הדגם וללא תנועה של שום רכיב במערכת. "השיטה החדשה שלנו היא בהחלט קלה ופשוטה יותר, מדויקת וזולה יותר והכי חשוב היא מהירה יותר ועל כן תאפשר צילום וידאו הולוגרפי של עצמים בתנועה", מדגיש פרופ' רוזן.